**OBRAZLOŽENJE**

**Godišnjeg izvještaja o izvršenju proračuna**

**Općine Murter-Kornati za razdoblje**

**01.01.2021. do 31.12.2021.**

Pravilnikom o polugodišnjem i godišnjem izvješću o izvršenju proračuna („Narodne novine“, br. 24/13, 102/17, 1/20 i 147/20), utvrđeno je da polugodišnji izvještaj o izvršenju proračuna jedinice lokalne samouprave sadrži:

1.OPĆI DIO

A. Račun prihoda i rashoda

- prihodi i rashodi prema ekonomskoj klasifikaciji

- prihodi i rashodi prema izvorima financiranja

- rashodi prema funkcijskoj klasifikaciji

B. Račun financiranja

- račun financiranja prema ekonomskoj klasifikaciji

- račun financiranja prema izvorima financiranja

2.POSEBNI DIO

 - izvršenje po organizacijskoj klasifikaciji

 - izvršenje po programskoj klasifikaciji

 - izvršenje prema funkcijskoj klasifikaciji

 - izvršenje prema izvorima financiranja

3. izvještaj o zaduživanju na domaćem i stranom tržištu novca i kapitala,

4. izvještaj o korištenju proračunske zalihe,

5. izvještaj o danim državnim jamstvima i izdacima po državnim jamstvima,

6. obrazloženje ostvarenja prihoda i primitaka, rashoda i izdataka.

U skladu s odredbama Zakona o proračunu („Narodne novine“ br. 87/08, 136/12, 15/15 i 144/21) te Pravilnika o polugodišnjem i godišnjem izvješću o izvršenju proračuna („Narodne novine“, br. 24/13, 102/17, 1/20 i 147/20), u općem i posebnom dijelu Proračuna prezentirani su podaci o planiranim prihodima i primicima, te rashodima i izdacima kroz Izvorni plan te podaci o njihovom izvršenju u 2021. godini. U općem dijelu prikazani su i usporedni podaci s izvršenjem Proračuna u 2020. godini.

**1. Račun prihoda i primitaka**

Proračun Općine Murter-Kornati za 2021. godinu donesen je na 29. redovnoj sjednici Općinskog vijeća Općine Murter-Kornati, održanoj 22. prosinca 2020. godine i iznosio je 31.946.530 kuna.

Prve Izmjene i dopune Proračuna Općine Murter-Kornati za 2021. godinu donesene su na 32. redovnoj sjednici Općinskog vijeća Općine Murter-Kornati održanoj 29. ožujka 2021. godine u iznosu od 32.370.030 kuna.

Druge Izmjene i dopune Proračuna Općine Murter-Kornati za 2021. godinu donesene su na 4. redovnoj sjednici Općinskog vijeća Općine Murter-Kornati održanoj 23. rujna 2021. godine u iznosu od 31.215.154 kune.

Treće Izmjene i dopune Proračuna Općine Murter-Kornati za 2021. godinu donesene su na 6. redovnoj sjednici Općinskog vijeća Općine Murter-Kornati održanoj 22. prosinca 2021. godine u iznosu od 21.750.965 kuna.

Ostvarenje prihoda i primitaka Proračuna za 2021. godinu iznosi 22.640.972 kune.

Rashodi poslovanja ostvareni su u iznosu od 11.531.945 kune, što je u odnosu na izvještajno razdoblje prethodne godine više za 11,4%. Rashodi za nabavu nefinancijske imovine ostvareni su u iznosu od 8.696.745 kuna, što je za 19,3% manje u odnosu na izvještajno razdoblje prethodne godine.

 Prihodi od poreza koji su vrijednosno značajniji prihodi Općine ostvareni su u 2021.god. u iznosu od 8.157.741 kunu što je za 1.569.252 kune više nego u izvještajnom razdoblju prethodne godine, a čine 45% ukupnih prihoda poslovanja.

 Prihod od poreza na imovinu u 2021.god. ostvareni su u iznosu od 4.379.261 kunu što je za 36,81% više u odnosu na izvještajno razdoblje prethodne godine.

 Prihodi od pomoći iz inozemstva i od subjekata unutar općeg proračuna ostvarene su u izvještajnom razdoblju u iznosu od 3.818.175 kuna što je za 3,9% manje u odnosu na izvještajno razdoblje prethodne godine.

 Kapitalne pomoći od međunarodnih organizacija ostvarene u izvještajnom razdoblju iznose 358.148 kn, a odnose se na pomoći dobivene za uređenje arheološko-rekreacijskog parka Colentum.

 Prihodi po osnovi tekućih pomoći proračunu iz drugih proračuna ostvareni su u iznosu od 373.309 kn, a odnose se na kompenzacijske mjere JLP(R)S u iznosu od 363.859 kuna, te na tekuće pomoći županijskog proračuna (naknada za ogrijev) u iznosu od 9.450 kuna, .

 Kapitalne pomoći proračunu iz drugih proračuna u izvještajnom razdoblju iznose 2.475.495 kuna, a odnose se na pomoći županijskog proračuna te Ministarstva mora, prometa i infrastrukture doznačene za sanaciju pomorskog dobra, pomoći Fonda za zaštitu okoliša za nabavu komunalne opreme, pomoći Središnjeg državnog ureda te Ministarstva regionalnog razvoja namijenjene za izgradnju dječjeg vrtića te kapitalne pomoći Ministarstva regionalnog razvoja za izgradnju arheološko-rekreacijskog parka Colentum.

 Prihodi po osnovi kapitalnih pomoći iz državnog proračuna temeljem prijenosa EU sredstava ostvareni su u iznosu 611.223 kune, a odnose se na Projekt „Zaželi“ – program zapošljavanja žena.

 Prihodi od imovine (financijske i nefinancijske imovine) ostvareni su u iznosu od 1.655.407 kuna, što je za 23% više u odnosu na izvještajno razdoblje prethodne godine. Navedeni prihodi odnose se na prihode od zakupa i iznajmljivanja imovine, naknade za koncesije te na naknade za zadržavanje nezakonito izgrađene zgrade.

 Prihodi od upravnih i administrativnih pristojbi, pristojbi po posebnim propisima i naknada ostvareni su u iznosu od 3.867.549 kuna. U strukturi navedenih prihoda značajniji su prihodi od boravišne pristojbe koji su u izvještajnom razdoblju ostvareni u iznosu od 456.236 kuna, što je 110.689 kuna više u odnosu na izvještajno razdoblje prethodne godine. Komunalni doprinos u 2021. godini ostvaren je u iznosu od 1.854.688 kuna što je 28,9% manje u odnosu na izvještajno razdoblje prethodne godine, dok je komunalna naknada ostvarena u iznosu od 1.404.082 kune što je za 278.403 kune više u odnosu na 2020.god.

 Prihodi od prodaje proizvoda i robe te pruženih usluga i prihodi od donacija ostvareni su u izvještajnom razdoblju u iznosu od 477.064 kune od kojih su prihodi od pruženih usluga ostvareni u iznosu od 104.601 kunu, a odnose na usluge obavljene prema Hrvatskim vodama, te kapitalne donacije koje su u izvještajnom razdoblju ostvarene u iznosu od 372.463 kune, a odnose se na donacije od pravnih i fizičkih osoba namijenjene za izgradnju kuće stradale u potresu u Petrinji.

 Prihodi od kazni, upravnih mjera i ostali prihodi ostvareni su u iznosu od 132.597 kuna.

**2. Račun rashoda i izdataka**

Ukupni rashodi i izdaci u 2021. godini realizirani su u iznosu od 22.767.368 kuna.

U strukturi izvršenih rashoda, rashodi poslovanja ostvareni su u iznosu od 11.531.945 kuna, odnosno 98% u odnosu na plan, dok su rashodi za nabavu nefinancijske imovine ostvareni u iznosu od 8.696.745 kuna, odnosno 99% u odnosu za plan.

 Rashodi za zaposlene ostvareni su u izvještajnom razdoblju u iznosu od 2.534.940 kuna,a odnose na plaće zaposlenika Općine, Narodne knjižnice i čitaonice Murter te na zaposlene na projektu „Zaželi“.

Materijalni rashodi ostvareni su u iznosu od 5.447.301 kunu. U strukturi materijalnih troškova naknade troškova zaposlenima iznose 47.616 kuna, a odnose se na troškove stručnog usavršavanja zaposlenika, službena putovanja, te ostale naknade troškova zaposlenima. Rashodi za materijal i energiju u izvještajnom razdoblju ostvareni su u iznosu od 531.909 kuna što je 34% manje u odnosu na izvještajno razdoblje prethodne godine. Rashodi za usluge u izvještajnom razdoblju iznose 4.235.569 kuna, a najvećim dijelom se odnose na usluge tekućeg i investicijskog održavanja, komunalne usluge te na intelektualne usluge. Ostali nespomenuti rashodi poslovanja u 2021.god. ostvareni su u iznosu od 632.207 kuna, a odnose se na naknade za rad predstavničkih i izvršnih tijela, premije osiguranja, reprezentaciju, pristojbe i naknade te ostale nespomenute rashode poslovanja.

Financijski rashodi u izvještajnom razdoblju iznose 200.375 kuna, navedeni rashodi se odnose na troškove Porezne uprave pri naplati prihoda Općine Murter-Kornati, na kamate za primljene kredite te ostale bankarske usluge i usluge platnog prometa.

Pomoći dane u inozemstvo i unutar opće države u izvještajnom razdoblju ostvarene su u iznosu od 954.679 kuna, u odnosu na plan 101%, navedeni rashodi odnose se na tekuće pomoći za sufinanciranje rada dječjeg vrtića „Pčelica“, te na kapitalne pomoći unutar općeg proračuna namijenjene za sufinanciranje nabave spremnika za komunalni otpad.

Rashodi za naknade građanima i kućanstvima na temelju osiguranja i druge naknade ostvareni su u izvještajnom razdoblju u iznosu od 488.612 kune, odnose se na potpore mladim obiteljima, te za novorođenu djecu, troškove ogrijeva, sufinanciranje troškova djece s poteškoćama te na ostale naknade.

Ostali rashodi ostvareni u izvještajnom razdoblju iznose 1.906.038 kuna, odnosno 95% u odnosu na plan. U okviru navedenih rashoda značajniji su rashodi za tekuće donacije koji su ostvareni u izvještajnom razdoblju u iznosu od 1.091.977 kuna.

Rashodi za nabavu nefinancijske imovine u 2021. godini ostvareni su u iznosu od 8.696.745 kuna. Rashodi za nabavu neproizvedene dugotrajne imovine u izvještajnom razdoblju ostvareni su u iznosu od 201.000 kuna, navedeni rashodi najvećim dijelom se odnose na kupnju zemljišta u iznosu od 156.000 kuna.

Rashodi za nabavu proizvedene dugotrajne imovine u 2021. god. ostvareni su u iznosu od 8.278.475 kuna, odnosno 18,7% manje u odnosu na izvještajno razdoblje prethodne godine. U strukturi navedenih rashoda značajniji su rashodi za izgradnju građevinskih objekata, a koji se odnose na izgradnju dječjeg vrtića i pristupnog puta do vrtića, prometnih objekata odnosno cesta, te ostalih građevinskih objekata (izgradnju šetnice Latinsko idro i pasarele, sanacija pomorskog dobra, modernizacija javne rasvjete, izgradnja arheološko-rekreacijskog parka Colentum).

Rashodi za postrojenja i opremu ostvareni u izvještajnom razdoblju iznose 1.414.288 kuna, što je značajno više u odnosu na izvještajno razdoblje prethodne godine, a odnose se na ulaganja u dječje igralište na Gradini, opremu za dječji vrtić, nabavu komunalne opreme.

Rashodi za nematerijalnu proizvedenu imovinu ostvareni su u iznosu od 320.375 kuna, a odnose se na rashode za umjetnička, znanstvena i literarna djela te na rashode za ostalu nematerijalnu proizvedenu imovinu, odnosno na projekt proširenja groblja te glavni projekt za mrtvačnicu, glavni projekt uređenja zgrade Sokolane, izvedbeni projekt Amphorariuma.

Rashodi za dodatna ulaganja na nefinancijskoj imovini ostvareni su u iznosu od 217.270 kuna, a najvećim dijelom se odnose na ulaganja u prostorije u vlasništvu općine, odnosno na ulaganje u prostor iznajmljen Lučkoj kapetaniji, na dodatna ulaganja u ceste, nogostupe i biciklističke staze.

3. Izvještaj o zaduživanju na domaćem i stranom tržištu novca i kapitala

 Općina Murter-Kornati dugoročno se zadužila uzimanjem kredita od tuzemne kreditne institucije izvan javnog sektora (HPB d.d.) na rok od 15 godina, za realizaciju projekta izgradnje i opremanja vrtića u iznosu od 10.000.000,00 kuna od kojih je u 2021. godini iskorišteno 1.146.277,59 kuna. Stanje iskorištenog dijela kredita na dan 31.12.2021. iznosi 5.388.312,02 kuna.

Proračun Općine Murter-Kornati također se zadužio uzimanjem dugoročnog kredita od kreditne institucije u javom sektoru (HBOR) na rok od 5 godina, za projekt modernizacije javne rasvjete u iznosu od 1.500.000,00 kuna, a koji je iskorišten u iznosu od 1.393.750 kuna. U 2021. godini otplaćeno je 99.553,58 kuna glavnice kredita.

 Proračun se tijekom 2020. godine zadužio uzimanjem kratkoročnog revolving kredita od tuzemne kreditne institucije izvan javnog sektora (HPB d.d.) sa rokom vraćanja do 30.09.2021.god., u iznosu od 2.000.000,00 kuna od kojih je iskorišten iznos od 1.209.933,03 kune te je isti iznos otplaćen u 2021.god.

U izvještajnom razdoblju Općina Murter-Kornati je temeljem ugovora o pozajmici izvršila pozajmicu Udruzi Latinsko idro u iznosu od 69.999,99 kuna uz rok povrata najkasnije do 15.01.2022.god.

4. Proračunska zaliha

 Sukladno članku 65. st. 2. Zakona o proračunu, propisan je način korištenja proračunske zalihe. Odlukom o izvršavanju Proračuna Općine Murter-Kornati za 2021. godinu planirana je proračunska zaliha u iznosu od 20.000,00 kuna, općinski načelnik u izvještajnom razdoblju nije koristio sredstva proračunske zalihe za neplanirane ili nedovoljno planirane rashode.

5. Jamstva

 Odlukom o Izmjeni odluke o izvršavanju Proračuna Općine Murter-Kornati u 2021.god. predviđeno je davanje jamstva Udruzi Latinsko idro kao instrument osiguranja za kratkoročni kredit kod Zagrebačke banke d.d., te Turističkoj zajednici Općine Murter-Kornati kao instrument osiguranja za kratkoročni kredit kod Erste & Steiermärkische bank d.d.

U izvještajnom razdobljune postoje izdaci po izdanim jamstvima.

6. Potraživanja i obveze

 U izvještajnom razdoblju utvrđeno je stanje nenaplaćenih potraživanja, stanje nepodmirenih dospjelih obveza te stanje potencijalnih obveza kako slijedi:

6.1. Potraživanja

Stanje nenaplaćenih potraživanja za prihode poslovanja na dan 31.12.2021. godine iznosi 2.326.351 kunu.

Zaduženje i naplatu potraživanja za općinske poreze ( porez na kuće za odmor, porez na potrošnju alkoholnih i bezalkoholnih pića, porez na tvrtku, porez na promet nekretnina) vodi Porezna uprava Šibenik te stanje nenaplaćenih potraživanja na dan 31.12.2021. godine iznosi 370.169 kuna.

U okviru potraživanja za prihode od imovine evidentirana su potraživanja od naknadi za koncesijsko odobrenje u iznosu od 155.000 kuna, te zakupa i iznajmljivanja poslovnih prostora u iznosu od 34.978 kuna. Stanje navedenih nenaplaćenih potraživanja na dan 31.12.2021. godine iznosi 189.978 kuna.

Potraživanja za upravne i administrativne pristojbe te pristojbe po posebnim propisima i naknade za 2021.godinu iznose 1.766.203 kune od čega su značajnija potraživanja za prihode po posebnim propisima po osnovi komunalne naknade i komunalnog doprinosa koja na dan 31.12.2021. godine iznose 1.162.474 kune.

Ispravak vrijednosti potraživanja, koji se provodi radi kašnjenja u naplati, u 2021. godini evidentiran je u iznosu od 1.015.509 kuna.

6.2. Obveze

Stanje obveza na dan 31.12.2021.godine iznosi 7.383.408 kuna. Najvećim dijelom se odnose na nedospjele obveze za financijsku imovinu odnosno kredite i to u iznosu od 6.682.508 kuna. Ostale nedospjele obveze odnose se na obveze za nabavu nefinancijske imovine i obveze za zaposlene odnosno za isplatu plaće za prosinac 2021.godine, koje na kraju izvještajnog razdoblja iznose 268.781 kunu.

 Dospjele obveze na kraju izvještajnog razdoblja iznose 432.120 kuna, a najvećim dijelom se odnose na obveze za komunalne usluge prema Murtela d.o.o. te na obveze prema Hrvatskim vodama za naknadu za uređenje voda.

6.2.1. Stanje potencijalnih obveza po osnovi sudskih sporova

 Ukupna vrijednost sudskih sporova koji predstavljaju potencijalne obveze za Općinu Murter-Kornati iznose 1.137.007,00 kuna i za njih je uspostavljena izvanbilančna evidencija.



NAČELNIK

Toni Turčinov, mag.ing.agr.